
Betegtájékoztató: Információk a felhasználó számára
Atrofort pezsgőtabletta

glükózamin-szulfát
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, gyógyszerésze által elmondottaknak megfelelően szedje. 

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét.

· Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak.

A betegtájékoztató tartalma:

1. Milyen típusú gyógyszer az Atrofort pezsgőtabletta és milyen betegségek esetén alkalmazható?

2. Tudnivalók az Atrofort pezsgőtabletta szedése előtt

3. Hogyan kell szedni az Atrofort pezsgőtablettát?

4. Lehetséges mellékhatások

5. Hogyan kell az Atrofort pezsgőtablettát tárolni?

6. A csomagolás tartalma és egyéb információk
1. Milyen típusú gyógyszer az Atrofort pezsgőtabletta és milyen betegségek esetén alkalmazható?
Az Atrofort az egyéb nem-szteroid gyulladásgátlók és reumaellenes gyógyszerek csoportjába tartozik.

Az Atrofort az enyhe-közepesen súlyos térdízületi degeneratív elváltozás (térdízületi oszteoartrózis) tüneteinek enyhítésére használható készítmény.

2.
Tudnivalók az Atrofort pezsgőtabletta szedése előtt
Ne szedje az Atrofort pezsgőtablettát

· ha allergiás a hatóanyagra vagy a gyógyszer (6. pontban felsorolt) egyéb összetevőjére,

Figyelmeztetések és óvintézkedések
Az Atrofort pezsgőtabletta szedése előtt beszéljen kezelőorvosával vagy gyógyszerészével.
· csökkent cukortolerancia esetén (ha a szervezete nem képes kellő mértékben feldolgozni az elfogyasztott cukrot). Előfordulhat, hogy vércukorszintjét gyakrabban kell ellenőrizni a glükózamin kezelés elkezdése után.

· ha vese- vagy májkárosodásban szenved. Ilyen betegekkel nem végeztek vizsgálatokat, és ezért adagolási javaslat nem adható.

· ha szív- és érrendszeri betegség ismert kockázata áll fenn Önnél, mivel glükózaminnal kezelt betegeknél néhány esetben emelkedett koleszterinszintről (hiperkoleszterinémia) számoltak be.

· ha asztmás a glükózamin kezelés elkezdésekor tudnia kell, hogy asztmás tünetei súlyosbodhatnak.

A glükózamin nem javallott az akut (heveny), fájdalommal kísért tünetek kezelésére. Előfordulhat, hogy a tünetek (főleg a fájdalom) enyhülése csak több héttel a kezelés elkezdése után, bizonyos esetekben pedig csak ennél hosszabb idő múlva tapasztalható. 

Amennyiben a tünetek 2-3 hónap múlva sem enyhülnek, a glükózamin terápia folytatását újra kell értékelni.

Gyermekek és serdülők

18 év alatti gyermekeknek és serdülőknek nem javasolt, a biztonságosságra és hatásosságra vonatkozó adatok elégtelensége miatt.

Egyéb gyógyszerek és az Atrofort pezsgőtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Óvatosan kell eljárni, ha az Atrofort pezsgőtablettát más gyógyszerekkel kell együtt szedni, különösen az alábbiakkal:
· véralvadásgátlásra használt, bizonyos típusú gyógyszerek (például warfarin, dikumarol, fenprokumon, acenokumarol és fluidion). Felerősödhet ezen gyógyszerek hatása, ha glükózaminnal együtt alkalmazzák azokat. Az ilyen kombinációkkal kezelt betegeket ezért nagyon körültekintően kell ellenőrizni, amikor a glükózamin-kezelést megkezdik vagy leállítják.
· tetraciklin (egyfajta antibiotikum).

Kérje ki kezelőorvosa tanácsát.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Az Atrofort a terhesség ideje alatt nem szedhető.

A glükózamin használata a szoptatás időszaka alatt nem ajánlott.

A glükózamin használata a terhesség lehetőségének fennállása esetén nem ajánlott. 

A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez és gépek kezeléséhez szükséges képességeket befolyásoló hatásait nem vizsgálták. 

Az Atrofort pezsgőtabletta szorbitot tartalmaz 
Ez a gyógyszer 600 mg szorbitot tartalmaz pezsgőtablettánként. A szorbit fruktózforrás. Ha Ön az örökletes fruktózintoleranciának nevezett ritka genetikai betegségben szenved, Önnél nem alkalmazhatják ezt a gyógyszert. Az örökletes fruktózintoleranciában szenvedő betegek nem tudják lebontani a gyógyszerben található fruktózt, ami súlyos mellékhatásokhoz vezethet.

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
Az Atrofort pezsgőtabletta nátriumot tartalmaz

Ez a gyógyszer 296 mg nátriumot (a konyhasó fő összetevője) tartalmaz pezsgőtablettánként, ami megfelel a nátrium ajánlott maximális napi bevitel 14,8%-ának felnőtteknél.
3.
Hogyan kell szedni az Atrofort pezsgőtablettát?
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét. 
A készítmény ajánlott adagja: 

Felnőtteknek kúraszerű adagolásban napi 1 tabletta.
A pezsgőtablettát célszerű étkezést követően egy-másfél órán belül, egy pohár vízben feloldva bevenni.

Alkalmazása gyermekeknél és serdülőknél

Az Atrofort pezsgőtabletta 18 év alatti gyermekek és serdülők számára nem javasolt.

Ha az előírtnál több Atrofort pezsgőtablettát vett be

Ha nagy mennyiséget vett be, forduljon kezelőorvosához vagy egy kórházhoz.

Ha elfelejtette bevenni az Atrofort pezsgőtablettát
Ne vegyen be kétszeres adagot a kihagyott adag pótlására.

Ha idő előtt abbahagyja az Atrofort szedését

A kezelés megszakításakor általában semmilyen káros hatás nem jelentkezik. 

Ha bármilyen további kérdése van a gyógyszeralkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A következő mellékhatásokról számoltak be:

Gyakori (10-ből legfeljebb 1 beteget érinthet):fejfájás, fáradtság, hányinger, hastáji fájdalom, emésztési zavar, hasmenés, székrekedés.

Nem gyakori (100-ból legfeljebb 1 beteget érinthet): 
bőrkiütés, viszketegség, kipirulás.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Atrofort pezsgőtablettát tárolni?
Legfeljebb 25 °C-on tárolandó. A nedvességtől való védelem érdekében a tartályt tartsa jól lezárva.

A gyógyszer gyermekektől elzárva tartandó.

A dobozon feltüntetett lejárati idő (Felhasználható) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Atrofort pezsgőtabletta?

· A készítmény hatóanyaga: a glükózamin-szulfát.

1884 mg glükózamin-szulfát 2 NaCl-t tartalmaz (megfelel 1500 mg glükózamin-szulfátnak és 384 mg nátrium-kloridnak) pezsgőtablettánként. 

· Egyéb összetevők: szorbit, mannit, citromsav (tartalmaz: vízmentes citromsav, maltodextrin), nátrium–hidrogén-karbonát, nátrium-ciklamát, szacharin-nátrium, 12028-31 Citrom aroma Permaseal (tartalmaz: maltodextrin, akáciamézga, aszkorbinsav, butilált-hidroxianizol), makrogol 4000.

Milyen az Atrofort pezsgőtabletták külleme és mit tartalmaz a csomagolás?

Fehér vagy csaknem fehér, kerek, lapos, citrom illatú pezsgőtabletta.

20 db pezsgőtabletta tartályban, mely nedvességmegkötő betétet tartalmazó kupakkal van ellátva.

A forgalomba hozatali engedély jogosultja: 
Béres Gyógyszergyár Zrt., 
1037 Budapest, Mikoviny u. 2-4.
Tel.: 06-1-430-5500

Fax: 06-1-250-7251

E-mail: info@beres.hu
Gyártó:
Béres Gyógyszergyár Zrt.,

5000 Szolnok, Nagysándor József út 39.

